На 8 септември 1943 г. е подписано Примирието между Италия и съюзническите въоръжени сили. Германците очакват италианската капитулация и стартират операция „Ос“, за да обезоръжат италианската армия и да поемат контрола върху окупираните от тях територии. Островната група Додеканези е под италианска окупация от итало-турската война през 1912 г. Германските сили под командването на генерал-лейтенант Улрих Клеман се насочват към централния остров Родос и атакуват 40-хилядния италиански гарнизон на 9 септември, като го принуждават да се предаде два дни по-късно. По този начин изпреварват британците, които се надяват да завладеят островите и да ги използват като бази срещу контролираните от Германия Балкани.